b'\n_START_ARTICLE_\nBeorhtwulf\n_START_SECTION_\nAscens al tron\n_START_PARAGRAPH_\nDespr\xc3\xa9s de Wiglaf, el va succeir en el tron el seu fill Wigmund, per\xc3\xb2 devia morir aviat perqu\xc3\xa8 abans d\'un any el va haver de succeir el fill d\'aquest, Wigstan. Wigstan va renunciar al govern per ingressar en un monestir i va nomenar regent a la seva mare, \xc3\x86lffl\xc3\xa6d, que era filla del rei Ceolwulf I. Sembla que Beorhtwulf volia casar-se amb \xc3\x86lffl\xc3\xa6d per assumir el poder, per\xc3\xb2 segons diu la Cr\xc3\xb2nica de Croyland, Wigstan s\'hi va oposar al\xc2\xb7legant motius de parentiu entre la seva mare i Beorhtwulf. Beorhtwulf la va obligar a casar-se i va matar Wigstan, que despr\xc3\xa9s l\'Esgl\xc3\xa9sia el va considerar un m\xc3\xa0rtir.\n_START_SECTION_\nRegnat\n_START_PARAGRAPH_\nWiglaf, el predecessor de Beorhtwulf, gaireb\xc3\xa9 no va encunyar monedes de M\xc3\xa8rcia, per\xc3\xb2 Beorhtwulf ho f\xc3\xa9u al cap de poc de comen\xc3\xa7ar el seu regnat, inicialment molt similars a les monedes d\'Ethelwulf de Wessex, i posteriorment amb dissenys diferents._NEWLINE_Els v\xc3\xadkings van atacar el regne un o dos anys despr\xc3\xa9s que Beorhtwulf fos coronat: la prov\xc3\xadncia de Lindsey va ser assolada el 841, i Londres, un centre clau del comer\xc3\xa7 de M\xc3\xa8rcia, tamb\xc3\xa9 va ser atacat l\'any seg\xc3\xbcent. Un altre atac v\xc3\xadking sobre Londres en el 851 "va provocar que Beorhtwulf fug\xc3\xads", segons relata la Cr\xc3\xb2nica anglosaxona; posteriorment els v\xc3\xadkings van ser derrotats per Ethelwulf. Aquesta campanya vikinga deuria tenir un important efecte negatiu sobre l\'economia de M\xc3\xa8rcia, ja que el volum de moneda encunyada a Londres es va reduir molt despr\xc3\xa9s del 851._NEWLINE_El control de Berkshire va passar de M\xc3\xa8rcia a mans del regne dels saxons de l\'oest durant el regnat de Beorhtwulf. _NEWLINE_A comen\xc3\xa7aments del seu regnat, en una batalla a Catill  o Cyfeiliog, va matar el rei Merfyn Frych de Gwynedd, per\xc3\xb2 els regnes gal\xc2\xb7lesos no van acceptar la derrota definitivament. Existeixen registres d\'una rebel\xc2\xb7li\xc3\xb3 dels gal\xc2\xb7lesos contra el successor de Beorhtwulf, Burgred, poc temps despr\xc3\xa9s de la mort de Beorhtwulf, fet que indicaria que Beorhtwulf havia estat el seu senyor. _NEWLINE_Les cartes de donacions del regnat de Beorthwulf assenyalen que va tenir una relaci\xc3\xb3 tensa amb l\'esgl\xc3\xa9sia, ja que Beorhtwulf encara que reconeixia el dret del bisbe sobre determinades terres, li demanava a canvi un pagament. El s\xc3\xadnode de Croft presidit per Wiglaf l\'any 836, al qual probablement va assistir Beorhtwulf, va ser el darrer concili convocat per un rei de M\xc3\xa8rcia; durant el regnat de Beorhtwulf Wessex va tenir m\xc3\xa9s influ\xc3\xa8ncia sobre l\'arquebisbe de Canterbury._NEWLINE_Probablement, Beorhtwulf i la seva dona, S\xc3\xa6thryth, van tenir dos fills, Beorhtfrith i Beorhtric. Se sap que Beorhtric va ser testimoni de les cartes emeses pel seu pare, encara que abans que finalitz\xc3\xa9s el regnat de Beorhtwulf ja no apareix com a testimoni. No hi ha cap registre disponible que indiqui la mort de Beorhtwulf, per\xc3\xb2 es creu que va morir el 852.'